1. számú melléklet

Előzetes tájékoztató a Duna-parti építési szabályzat (DÉSZ) II. ütem 
Budapest II. kerületi Duna-parti szakasz területére vonatkozóan

Az épített környezet alakításáról és védelméről szóló 1997. évi LXXVIII. törvény (továbbiakban: Étv.) 62. § (7) bekezdés 4. pont értelmében a Fővárosi Önkormányzat felhatalmazást kapott a Duna-parti építési szabályzat (DÉSZ) megállapítására.
A Fővárosi Közgyűlés 2015. január 28-i ülésén az 50/2015. (I. 28.) számú határozatával elfogadta a Fővárosi településszerkezeti tervet (TSZT 2015) és megalkotta a Budapest főváros rendezési szabályzatáról szóló 5/2015. (II. 16.) számú önkormányzati rendeletét (FRSZ), ezzel a DÉSZ elkészíttetésének alapfeltétele megteremtődött. 
A Fővárosi Önkormányzat a TSZT és az FRSZ alapján dolgoztatja ki a DÉSZ-t, amely a Duna főmedrével közvetlenül határos telkekre és a Margitsziget területére állapítja meg az építés helyi rendjét.
Az Étv. 2. § 11. pontja értelmében a DÉSZ helyi építési szabályzat. A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 2. § 2. pontja szerint helyi építési szabályzatban együtt tervezendő terület: 
„a) egy vagy több településszerkezeti egység, vagy
 b) legalább a sajátos használat szerint azonos, vagy a tervezett szabályozás szempontjából kapcsolódó telektömbök együtteséből álló, együttműködő összefüggő terület”.
Fentiek alapján a DÉSZ több ütemben is elkészíthető, ennek megfelelően II. üteme a 
II. kerületi Duna-parti szakasz területére vonatkozik.

A rendezés alá vont terület:
Budapest II. kerület Duna-parti szakasza (a mellékelt tervlap szerint).
A tervezési terület a TSZT területfelhasználási tervlapja alapján főként beépítésre nem szánt KÖu jelű közúti közlekedési terület és Zkp jelű közkert, közpark, amely területfelhasználási egységbe a 25 hektárnál kisebb zöldterületek tartoznak.
A területet II. rendű főút, kerékpáros infrastruktúra nyomvonala, valamint tervezett Duna-híd és tervezett gyorsvasúti vonal érinti.
A tervezési terület részben kiemelten védendő karakterű terület (I. párkánymagassági kategória), részben karakterőrző terület (II. párkánymagassági kategória), valamint nyilvántartott régészeti lelőhely és műemléki jelentőségű terület.
A TSZT tervlapjai alapján a tárgyi terület árvízvédelmi fővédvonal, nagyvízi meder, amely hidrogeológiai „A” védőterületbe sorolható országos vízminőség-védelmi terület. A tárgyi területet a víztermelő kút külső és belső védőterülete egyaránt érinti. 

A rendezés célja és várható hatásai:
A fent említett jogszabályi előírásoknak megfelelően az építés helyi rendjének meghatározása a Duna-part II. kerületi szakaszára.
